Ανατριχιαστικό βίντεο από το τροχαίο δυστύχημα με τον έναν νεκρό και τους οκτώ τραυματίες Προσπάθησε να διαφύγει ο οδηγός του ενός αυτοκινήτου αλλά συνελήφθη, νεκρός ο δεύτερος. Σοκαρισμένη αυτόπτης μάρτυρας περιγράφει στο Newsit.gr πώς έγινε η τραγωδία. «Άγιος άνθρωπος, πήγε η ψυχούλα του στον Παράδεισο», λέει για το θύμα

Ένα βίντεο ντοκουμέντο ελάχιστα δευτερόλεπτα μετά το τροχαίο που στοίχισε τη ζωή σε έναν άνθρωπο έφερε στο φως το OPEN. Το όχημα που μετέφερε 12 μετανάστες ουσιαστικά εμβόλισε το αυτοκίνητο που οδηγούσε ένας 64χρονος συνταξιούχος εκπαιδευτικός. Το αυτοκίνητο από τη σφοδρή σύγκρουση κόπηκε στα δύο! Τα συντρίμμια από το διαλυμένο όχημα πέφτουν πάνω στην πρόσοψη παρακείμενου καταστήματος. Οι θαμώνες συγκλονισμένοι προσπαθούν να καταλάβουν τι έχει συμβεί. Μια υπάλληλος τραβάει σοκαρισμένη τα μαλλιά της. Ο 25χρονος Μολδαβός οδηγός του αυτοκινήτου που μετέφερε τους μετανάστες, προσπάθησε να διαφύγει αλλά τελικά συνελήφθη.

Δείτε το συγκλονιστικό βίντεο

Τι λέει αυτόπτης μάρτυρας στο Newsit.gr

«Ήταν συνταρακτικό, μας τρόμαξε απίστευτα. Ακούσαμε το μπαμ και είδαμε να εκτοξεύονται διάφορα αντικείμενα λόγω της σύγκρουσης». Με αυτά τα λόγια και εμφανώς σοκαρισμένη, περιγράφει στο newsit.gr όσα συνέβησαν το πρωί της Κυριακής (29/9) στην παλαιά εθνική οδό Θεσσαλονίκης – Καβάλας στο ύψος του Αγίου Βασιλείου, αυτόπτης μάρτυρας.

Η γυναίκα, η οποία βρισκόταν στο σημείο την ώρα που έγινε το θανατηφόρο τροχαίο, εξηγεί στο newsit.gr τις συνθήκες κάτω από τις οποίες σημειώθηκε η τραγωδία. Όπως περιγράφει «ένα αυτοκίνητο, πιθανόν της Ασφάλειας, ακολουθούσε το μαύρο Ι.Χ.». Ο άτυχος οδηγός που έχασε τη ζωή του πέρασε, σύμφωνα με τις περιγραφές της αυτόπτη μάρτυρα με πράσινο. «Ο άλλος πέρασε με κόκκινο και τον βρήκε ακριβώς στο πέρασμα» συνεχίζει.

Φαίνεται μάλιστα πως ο οδηγός του μαύρου αυτοκινήτου στο οποίο σύμφωνα με πληροφορίες επέβαιναν πρόσφυγες, επιχείρησε να διαφύγει. «Ενώ τον έπιασαν, προσπάθησε να αποδράσει» λέει η γυναίκα στο newsit.gr, και συμπληρώνει ότι «τον πρόλαβαν στα 100 – 200 μέτρα και τον έπιασαν».

Ο οδηγός που έχασε τη ζωή του, ζούσε εδώ και χρόνια λίγο έξω από το χωριό του Αγίου Βασιλείου. Η αυτόπτης μάρτυρας τον περιγράφει στο newsit.gr ως «άγιο άνθρωπο». «Έφυγε μια ψυχούλα. Ήταν άγιος άνθρωπος» λέει. «Ήταν άνθρωπος της εκκλησίας, εκπαιδευτικός, πήγαινε κι έψελνε στην εκκλησία κάθε Κυριακή. Έκανε πολύ ταπεινή και ήρεμη ζωή κι έφυγε μ’ αυτόν τον τρόπο. Πήγε η ψυχούλα του στον παράδεισο» καταλήγει συγκινημένη.

Σοκάρουν οι εικόνες

Στο σημείο του δυστυχήματος βρέθηκε και η βουλευτής του ΣΥΡΙΖΑ Δώρα Αυγέρη που ανέβασε τις σοκαριστικές φωτογραφίες στον λογαριασμό της στο Facebook.

Ρεπορτάζ: Μάριος Αραβαντινός